Diari Oficial de la Generalitat Valenciana


Sumari del DOGV 6799, del 19-06-2012 (2012/5872)

RESOLUCIÓ de 25 de maig de 2012, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposen el registre i la publicació del text del Conveni Col·lectiu de Pirotècnia de la Comunitat Valenciana (codi 71908858411216).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6799

Data del DOGV
:   19-06-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/5872


Data del document
:   25-05-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Correcció d'errades

 Descriptors 

:   * conveni col·lectiu

RESOLUCIÓ de 25 de maig de 2012, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposen el registre i la publicació del text del Conveni Col·lectiu de Pirotècnia de la Comunitat Valenciana (codi 80646504615250). [2012/5872]  
Vist el text del Conveni Col·lectiu de Pirotècnia, subscrit per la Comissió Negociadora, integrada, per part empresarial, pels representants de PIROVAL, i per part dels treballadors, pels representants dels sindicats FITEQA-CCOO i FITAG-UGT, i de conformitat amb el que disposen l'article 90, apartats 2 i 3, del Reial Decret Legislatiu 1/1995, de 24 de març, pel qual s'aprova el text refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/1982, de 29 de desembre, resol:  
  
Primer  
Ordenar-ne la inscripció en el Registre de la Comunitat Valenciana de Convenis i Acords Col·lectius de Treball, amb la notificació a la Comissió Negociadora, i el depòsit del text del Conveni.  
  
Segon  
Disposar-ne la publicació en el Diari Oficial de la Comunitat Valenciana.  
  
València, 25 de maig de 2012.- El subdirector general de Relacions Laborals: Reyes Maximiliano Coronado Coronado.  
  
  
CONVENI DE PIROTÈCNIA   
DE LA COMUNITAT VALENCIANA  
  
Nota prèvia: totes les referències a «treballador» en el text del conveni s'entendran efectuades indistintament a les persones, home o dona, que treballen en pirotècnia en els termes establits en l'article 1 de l'Estatut dels Treballadors.  
  
CAPÍTOL 1  
Àmbit d'aplicació  
  
Article 1. Àmbit funcional  
Este conveni regula les condicions de treball entre els treballadors i les empreses l'activitat de les quals siga la de fabricació de productes de pirotècnia i la seua comercialització.  
  
Article 2. Àmbit territorial  
Este conveni serà aplicable a la Comunitat Autònoma Valenciana.  
  
  
Article 3. Àmbit personal  
Estes condicions de treball afectaran tot el personal empleat en les empreses incloses en els àmbits anteriors, excepte els que exercisquen el càrrec de consellers d'empreses que revisten la forma jurídica de societat o alta direcció o alta gestió en l'empresa.  
  
  
Article 4. Àmbit temporal  
Este conveni tindrà vigència des de l'1 de gener de 2011 fins al 31 de desembre de 2012.  
L'entrada en vigor del Conveni, a tots els efectes, serà a partir del dia de la seua firma, i tindrà efectes econòmics amb caràcter retroactiu a l'1 de gener de 2012.   
Forma i condicions de denúncia del conveni, així com termini per a l'esmentada denúncia abans de finalitzar la seua vigència:  
El termini per a la denúncia del Conveni serà de tres mesos abans de finalitzar la seua vigència.  
Termini màxim per a l'inici de la negociació del nou conveni. Una vegada denunciat este conveni, se seguirà per les regles següents:  
  
En el termini màxim d'un mes a partir de la recepció de la comunicació, es constituirà la comissió negociadora; la part receptora de la comunicació haurà de respondre a la proposta de negociació i ambdós parts establiran un calendari o pla de negociació, que s'ha d'iniciar en un termini màxim de quinze dies a comptar de la constitució de la comissió negociadora.  
El termini màxim per a la negociació del nou conveni serà de catorze mesos a comptar de la data de pèrdua de la seua vigència.  
Transcorregut el termini màxim de negociació sense que s'haja arribat a un acord, les parts intervinents en la negociació s'adherixen i se sotmetran al procediment de solució extrajudicial de conflictes laborals de la Comunitat Valenciana publicat en el DOCV de 8 de juliol de 2010.  
  
Article 5. Vinculació a la totalitat  
Les condicions ací pactades formen un tot orgànic i indivisible i als efectes de la seua aplicació pràctica seran considerats globalment.  
  
CAPÍTOL 2  
  
Article 6. Organització del treball  
L'organització pràctica del treball, d'acord amb la prescrita en este conveni i amb la legislació vigent, és facultat de la direcció de l'empresa, i pel que fa a l'extensió i la implantació, serà aplicable el que s'ha determinat en el Conveni General de les Indústries Químiques.  
  
  
CAPÍTOL 3  
Classificació del personal i cessament  
  
Article 7. Classificació del personal  
Per raó de la permanència del personal al servici de l'empresa, els treballadors es classificaran en: fixos, contractats a temps determinat, interins i contractats a temps parcial; així mateix, es podrà formalitzar qualsevol altre contracte la modalitat del qual estiga inclosa en la legislació vigent.  
Són treballadors fixos els admesos en l'empresa sense pactar cap modalitat especial pel que fa a duració.  
Són treballadors eventuals els contractats per una duració determinada en la prestació dels seus servicis i subscrits en les modalitats previstes en els apartats a) i b) de l'article 15 de l'Estatut dels Treballadors   
Són treballadors contractats a temps parcial els qui presten els seus servicis durant un nombre d'hores al dia, a la setmana, al mes o a l'any, inferior a la jornada de treball d'un treballador a temps complet comparable  
Són treballadors interins els qui ingressen en l'empresa exactament per a cobrir l'absència d'un treballador amb dret a reserva del lloc de treball (excedència, malaltia, accident, maternitat, paternitat, adopció, acolliment, períodes de risc durant l'embaràs o lactància natural o situacions anàlogues) i cessaran sense cap dret a indemnització quan s'incorpore el titular.  
Si el treballador fix absent no es reintegra en el termini corresponent, la direcció de l'empresa podrà prescindir del treballador interí resolent el contracte en el moment corresponent al terme de la reserva del lloc, sempre que això conste per escrit. En qualsevol altre cas, l'interí passarà a formar part de la plantilla de l'empresa amb caràcter fix, i ocuparà l'últim lloc del seu grup i categoria professional. No adquirirà el treballador contractat per interinitat la condició de treballador fix quan el treballador substituït per trobar-se en incapacitat temporal es jubile o en cas que es morira; igualment, s'extingix si al treballador substituït se li declara una incapacitat permanent (el contracte s'extingix sense la seua reincorporació). Si la situació d'interinitat és de dos o més anys, excepte en els casos de suplència per excedència especial, el treballador, quan cesse, percebrà una indemnització de 20 dies per any o fracció.   
Quan finalitze el contracte subscrit per duració determinada o realització d'obra o servici determinat, excepte en els casos del contracte d'interinitat i dels contractes formatius, el treballador tindrà dret a rebre quan acabe el contracte i per este concepte una indemnització del 10% del salari base meritat durant la duració del contracte o a una indemnització de quantia equivalent a la part proporcional de la quantitat que resultaria d'abonar huit dies de salari per cada any de servici per als contractes temporals que s'hagen formalitzat fins al 31 de desembre de 2011, i seran nou dies de salari per cada any de servici per als contractes temporals que se subscriguen a partir de l'1 de gener de 2012.  
  
Només es tindrà dret a percebre una de les indemnitzacions, de les que s'indiquen en el paràgraf anterior, la que siga més favorable per al treballador.  
Els contractes de duració determinada per circumstàncies del mercat, acumulació de tasques o excés de comandes podran tindre una duració màxima de 9 mesos, dins d'un període de 12 comptats a partir del moment en què es produïsquen les dites causes.  
Esta modalitat contractual, esmentada anteriorment, també es podrà usar si hi ha augment de la proporció de tasques que s'ocasiona i que s'han d'assignar per dèficit de personal que es produïx com a conseqüència del gaudi de vacacions del personal.  
  
Article 8. Cessament  
Per a cessar en l'empresa els treballadors han d'avisar amb quinze dies d'antelació.  
En el cas de no avisar amb l'antelació descrita anteriorment, que es farà per escrit, el treballador serà objecte d'una deducció d'un dia de salari per cada dia de retard en este.  
  
  
CAPÍTOL 4  
Política salarial  
  
Article 9. Retribucions any 2.011  
Les retribucions del personal comprés en este conveni estaran constituïdes per percepcions salarials i extrasalarials o indemnitzatòries.  
  
1. Les retribucions salarials són les que s'indiquen:  
A) Salari base, l'abonament del qual és per dia natural.  
B) Plus de conveni, que s'abonarà per dia natural.   
C) Plus de perillositat, que serà abonat per dia efectivament treballat en fàbrica, i es meritarà de dilluns a divendres; la quantia queda establida en el 30% del salari base diari de cada categoria (si es treballa en la fàbrica excepcionalment els dissabtes o diumenges, es tindrà dret a este plus). No serà abonable per al personal contractat en botigues dedicades a la venda de productes pirotècnics, ni per al personal d'oficines els despatxos dels quals es troben fora del recinte fabril.  
Per al període comprés de l'1.01.2011 al 31.12.1011, la quantificació salarial figura incorporada en l'annex I d'este conveni, la retribució pel plus de xòfer muntador es reflectix en l'article 12 del present text i l'import de les dietes extrasalarials o indemnitzatòries figuren en l'article 15 del present text. L'import dels plusos de disparada experimenten un increment del 0,40% respecte a les taules fixades l'any 2010; els seus imports per a l'any 2011 figuren en l'annex III d'este conveni.  
  
  
Els retards salarials es faran efectius al mes següent de la seua publicació en el DOCV i en tot cas abans dels dos mesos de la firma del Conveni.  
  
Article 10. Retribucions any 2012  
Mantenint la mateixa estructura salarial, reflectida en l'article nou, per al període comprés de l'1 de gener de 2012 al 31 de desembre de 2012, els salaris experimenten un 0,80% respecte als de l'any 2011 i el detall econòmic del qual apareix reflectit en l'annex II d'este conveni.  
  
No obstant això, s'establix la clàusula d'actualització salarial, que serà aplicable al final de l'exercici (període comprés de l'1 de gener de 2012 al 31 de desembre de 2012), concretada en l'excés de la taxa de variació anual de l'IPC general espanyol del mes de desembre/12 sobre l'objectiu d'inflació del Banc Central Europeu (2%). Si la taxa de variació anual de l'IPC general espanyol del mes de desembre/12 és superior a la taxa de variació anual de l'IPC harmonitzat de la zona euro en el mateix mes, aleshores s'agafarà esta última per a calcular l'excés. Si es produïx este fet, la quantitat resultant s'aplicaria en una vegada. Si el preu mitjà internacional en euros del petroli Brent el mes de desembre és superior en un 10% al preu mitjà del mes de desembre anterior, per a calcular l'excés esmentat es prendran com a referència els indicadors d'inflació mencionats excloent-ne en ambdós els carburants i combustibles.  
Per al cas que l'any 2012, i com a conseqüència d'aplicar les regles de càlcul contingudes en l'apartat anterior, relatives a l'actualització salarial, el percentatge obtingut fóra inferior al 0,80%, el treballador no haurà d'efectuar cap devolució de salaris, i es consolidaran les retribucions satisfetes, que serviran de base de càlcul per a negociacions futures.  
L'import del plus de xòfer muntador, així com l'import de les dietes (les quanties es detallen en l'annex II), experimenten un increment del 0,80% respecte a les fixades l'any 2011, sense que els siga aplicable les previsions contingudes en el paràgraf segon d'este article.  
  
L'import dels plusos de disparada experimenten un increment del 0,80% respecte a les fixades l'any 2012, sense que els siga aplicable les previsions contingudes en el paràgraf segon d'este article; els imports per a l'any 2012 figuren en l'annex IV d'este conveni.  
  
El pagament dels retards salarials que es deriven d'este article es faran efectius als dos mesos següents de la seua publicació en el DOCV.  
  
Article 11. Antiguitat  
1. Els treballadors fixos compresos en este conveni disfrutaran, com a complement personal d'antiguitat, d'un augment periòdic pel temps de servicis prestats a la mateixa empresa, consistents en dos triennis i cinc quinquennis.  
2. El mòdul per al càlcul i abonament de l'esmentat complement queda congelat en la seua base de càlcul actual i ho serà sobre el salari base percebut pel treballador l'any 2012. Per tant, en els successius anys, la referència per a calcular l'import econòmic de l'antiguitat serà el salari base consignat en les taules que com a annex I figuren incorporades al present conveni col·lectiu.   
3. La quantia del complement serà del 5% per cada trienni i del 10% per a cada quinquenni.  
4. L'import de cada trienni o quinquenni començarà a meritar-se el dia primer del mes següent al del seu compliment.  
  
Article 12. Plus xòfer muntador  
Els treballadors que en possessió del carnet d'expert o el d'aprenent exercisquen les funcions de xòfer o conductor per al muntatge d'espectacles i la disparada de l'espectacle i sempre que el desplaçament siga almenys una hora, que comprendrà tant l'anada com la tornada, percebran per a l'any 2011 un plus de 16,58 € per al conductor de primera i d'11,06 € per al conductor de segona per cada viatge que es faça.  
  
Per al supòsit que siguen dos o més els xòfers els qui, rellevant-se, conduïsquen el vehicle en el mateix recorregut, l'import del plus serà distribuït en proporció al temps de conducció que efectue cada xòfer.   
  
Es considera conductor de primera el treballador que està en possessió del permís de conducció classe C o superior (autorització per a conduir vehicles de més de 3.500 kg PMA), i per conductor de segona, el treballador que està en possessió del permís de conducció classe B (autorització per a conduir vehicles de menys de 3.500 kg PMA). Tot conductor ha d'estar en possessió de l'ADR que l'autoritza per a transportar mercaderies perilloses.   
  
Article 13. Hores extraordinàries  
Amb els límits quantitatius indicats en el vigent Estatut dels Treballadors, són hores extraordinàries les que excedisquen de la duració de la jornada laboral ordinària. Les hores extraordinàries realitzades dins del taller es pagaran amb un recàrrec del 75% del seu valor ordinari. En tot cas, per a fixar este import caldrà ajustar-se als acords entre l'empresa i els representants sindicals, l'acord dels quals prevaldrà.  
Pel que fa al treball exercit fora del taller, de disparada de focs artificials i les anomenades mascletaes i similars, que excedisquen de la jornada laboral ordinària, caldrà ajustar-se al següent:  
A. Si la disparada es du a terme en dia laborable, matí o vesprada, sense que excedisca en hores la duració de la jornada laboral, el treballador percebrà la dieta que li puga correspondre segons l'article 14 d'este conveni (Desplaçaments i dietes). En este cas no hi ha hores extraordinàries.  
B. Si la disparada, o qualsevol altre acte, es du a terme en dia laborable i excedix la jornada normal de treball, i dura menys de quatre hores, el treballador, a més de les dietes que puga percebre segons l'article 14, percebrà un plus de mitja disparada laborable segons la seua categoria professional. Si dura més de quatre hores el plus de disparada seria complet.   
C. Si la disparada es du a terme en dia festiu el treballador percebrà la dieta que li pot correspondre segons l'article 14 i:  
- Si realitza la disparada d'una mascletà tindrà dret a percebre mig plus de disparada festiva en la quantia que figura en la taula d'este conveni. Si el muntatge i execució de la mascletà supera les 5 hores, el mig plus de disparada festiva s'incrementarà un 20 per cent. L'execució d'un acte d'una altra naturalesa serà abonat com a mig plus de disparada.  
  
- Si es dispara un castell, tindrà dret a percebre el plus de disparada de festiu complet; no tindrà la consideració de castell la disparada de ramell.   
- Si es fa la disparada de dos o més actes, tindrà dret a percebre el plus de disparada de festiu complet.  
Nota: per mitjà de l'abonament del plus de disparada (art. 14 del text), es retribuïxen les hores extraordinàries realitzades en els supòsits previstos en els apartats B i C.   
Per la mateixa naturalesa de l'activitat del sector pirotècnic i en particular la classe d'execució de determinats treballs fora de fàbrica (disparada de focs artificials, mascletaes i similars), que inevitablement s'efectuen en llocs i a dates certes, el treballador està obligat a desplaçar-se per a efectuar qualsevol classe de disparades al lloc objecte de contractació i a executar els treballs descrits en els apartats A, B i C i, per tant, fer hores extraordinàries; en tot cas, es respectaran els límits establits en l'apartat 2 de l'article 35 de l'Estatut dels Treballadors. Quedarà únicament dispensat de l'eixida quan justifique amb raons suficients la impossibilitat de fer-ho, que serà acceptada amb caràcter restrictiu i només quan es dega a malaltia, accident, i es farà extensiu a les llicències obligatòries previstes en l'Estatut dels Treballadors.   
  
Les empreses hauran de distribuir equitativament i entre tots els treballadors habilitats les eixides per a efectuar disparades, sempre tenint en compte la capacitat i preparació d'aquells i les necessitats del servici; tot això a fi d'evitar discriminacions.  
Als efectes del que disposen els paràgrafs anteriors, no es computaran les hores extraordinàries que hagen sigut compensades per mitjà de descans dins dels quatre mesos següents a la realització de les hores.  
Entre la finalització d'una jornada i el començament de la següent hauran de passar com a mínim dotze hores.  
  
Article 14. Plus operaris de disparades  
Pel que fa al treball que es du a terme fora del taller, consistent en el muntatge i disparada d'espectacles pirotècnics, s'encomanarà al personal que ostente l'habilitació pertinent segons el que disposa el Reial Decret 563/2010 i amb independència de la categoria professional que posseïsca en fàbrica.   
- Encarregat expert: és aquell treballador que, vinculat a l'empresa i en possessió del carnet d'expert, assumix la direcció de muntatge i disparada, dirigix i organitza els experts, i pot ser l'interlocutor de l'empresa amb l'entitat organitzadora i les autoritats competents i que, així mateix, du a terme les operacions de desembalatge, muntatge, manipulació i disparada dels artificis pirotècnics. Només quan vagen dos o més experts, un d'ells serà designat per l'empresa per a l'exercici de les funcions indicades.  
- Encarregat: persona designada per l'empresa que assumix la direcció de muntatge i disparada, que serà la interlocutora de l'empresa amb l'entitat organitzadora i les autoritats competents.  
- Expert: és aquell treballador vinculat a l'empresa que disposa del carnet d'expert i du a terme les operacions de desembalatge, muntatge, manipulació i disparada dels artificis pirotècnics.  
- Aprenent: persona vinculada a l'empresa que disposa del carnet d'aprenent i realitza, sota la supervisió dels experts, operacions de desembalatge, muntatge i manipulació i connexió dels artificis, però no fer la disparada.  
- Personal auxiliar: treballador de suport que col·labora en les tasques de muntatge, desmuntatge i sempre sense que hi haja material pirotècnic.  
Per l'exercici d'estes tasques fora del centre de treball, el treballador que exercisca les funcions descrites percebrà un plus de disparada les quanties del qual es descriuen en els annexos III (per a l'any 2011) i III (per a l'any 2012). Per l'objecte i naturalesa de la retribució del plus de disparada, així com la seua quantia, el plus de perillositat no serà abonat quan s'efectuen disparades.   
Per a l'any 2012 es manté l'anterior classificació d'operadors de disparades amb la consegüent retribució expressada en l'annex III.  
  
  
Article 15. Desplaçaments i dietes  
- Els treballadors que per necessitats de l'empresa hagen d'efectuar desplaçaments a poblacions distants a aquelles on es trobe el seu centre de treball percebran una dieta de 18,14 € quan, pernoctant en el seu domicili, facen un menjar fora; de 30,39 € si fan els dos menjars fora (imports referits per a l'any 2011; en l'annex II es reflectixen els imports per a l'any 2012). Els gastos de desplaçament i pernocta seran a càrrec de l'empresa, la qual establirà el mitjà de transport més adequat.  
  
- Quan els mitjans de locomoció i la distribució de l'horari permeten al treballador poder fer els menjars en el seu domicili, no tindrà dret a percebre la dieta si, amb l'acord previ amb l'empresa, els gastos de menjar són a càrrec de l'empresa, i també quan estos gastos siguen a càrrec del contractant.  
- Per a aquells treballadors que, amb anterioritat a la publicació en el Diari Oficial de la Comunitat Valenciana d'este conveni col·lectiu, utilitzaven un mitjà de transport facilitat per l'empresa per a acudir al centre de treball en els termes indicats en l'últim paràgraf de l'anterior redacció donada a l'article 14, que s'arreplega en el text del Conveni Col·lectiu publicat en el DOCV de 3 d'agost de 2007 o que alternativament se'ls abonava el plus de transport compensatori, se'ls mantindrà este dret en les condicions fixades per l'extint article citat.   
  
  
Article 16. Pagues extraordinàries  
Els treballadors percebran dos pagues extraordinàries. Una s'abonarà en ocasió de les festes de Nadal i l'altra durant el mes de juliol, encara que les empreses podran acordar amb la representació legal dels treballadors l'abonament de la paga de juliol en una altra data. La quantia de les dites pagues serà l'import de 30 dies cada una de salari base, plus conveni i antiguitat. L'abonament de les expressades pagues extraordinàries serà en proporció al temps de treball.   
En concepte de participació en beneficis, s'establix una paga la quantia de la qual serà de 15 dies de salari base i plus conveni d'este conveni més l'antiguitat que en cada cas puga correspondre, sobre el salari vigent el 31 de desembre de l'any immediatament anterior, i el seu abonament serà en proporció al temps de treball.  
L'abonament d'esta paga s'efectuarà durant el primer trimestre de cada any.  
Tant les pagues extraordinàries, com la de participació en beneficis, podran ser prorratejades en les dotze mensualitats quan així ho sol·licite el treballador.  
  
CAPÍTOL 5  
  
Article 17. Jubilació  
A) Jubilació parcial:  
Quan es complisquen els requisits legals perquè el treballador accedisca a la jubilació parcial, les empreses atendran la petició de tots aquells treballadors que manifesten per escrit la seua voluntat d'accedir-hi a esta jubilació. La petició de la jubilació estarà condicionada a les circumstàncies següents:  
- Se supedita a l'existència i disposició de treballador amb la qualificació adequada per a substituir qui es jubila parcialment.  
- Necessitat, per a la seua concessió, que entre l'empresa i el treballador s'arribe a un acord escrit previ pel que fa a la forma en què treballarà el percentatge de jornada que es manté, i es podrà pactar l'acumulació del temps de treball de l'empleat en una determinada època de l'any.   
B) Jubilació anticipada als 64 anys:  
Els treballadors podran jubilar-se als 64 anys acollint-se a la seua substitució en els termes que s'establixen en el RD 1194/85 i sempre que l'esmentada norma o la que la substituïsca permeta la jubilació.  
  
C) Jubilació obligatòria al compliment de l'edat ordinària de jubilació  
Com a política de foment i sosteniment de l'ocupació en el sector (millora de l'estabilitat en l'ocupació i rejoveniment de les plantilles), s'establix l'extinció del contracte de treball pel compliment per part del treballador de l'edat ordinària de jubilació als 65 anys d'edat o la que s'establisca per disposició legal i sempre que el treballador afectat per l'extinció del contracte de treball per l'esmentada causa tinga cobert el període mínim de cotització que li permeta aplicar un percentatge d'un 80 per cent a la base reguladora per al càlcul de la quantia de la pensió, i complir els altres requisits exigits per la legislació de Seguretat Social per a tindre dret a la pensió de jubilació en la seua modalitat contributiva.  
Perquè es puga materialitzar el cessament per jubilació del treballador afectat, l'empresa simultàniament haurà de transformar un contracte temporal o bé contractar un treballador desocupat amb caràcter indefinit.  
  
Article 18. Jornada de treball  
La jornada laboral dels treballadors afectats pel present conveni s'establix en 1.752 hores anuals de treball efectiu per als dos anys de vigència.  
Les empreses fixaran conjuntament amb els representants dels treballadors el calendari laboral de l'any en curs. L'esmentat calendari inclourà la jornada laboral, horaris, la fixació de vacacions i indicació dels períodes estacionals d'alta producció.  
  
Article 19. Distribució irregular de la jornada de treball  
S'establix la possibilitat que les empreses distribuïsquen la jornada de treball de manera irregular al llarg de l'any, i esta flexibilitat es fixa en 100 hores/any.  
L'esmentada distribució de la jornada irregular es regularà de la manera següent:  
1. El calendari laboral es confeccionarà sobre la base de les hores anuals de treball efectiu de cada any.   
2. La empresa podrà disposar de fins a 100 hores/any de l'esmentat calendari anual, que podran afectar la jornada màxima setmanal o mensual i en cap cas la màxima anual, per a la millor adaptació del temps de treball a les necessitats productives, organitzatives, tècniques o econòmiques, variant la distribució de jornada inicialment establida; es podrà sobrepassar el límit, que com a jornada diària ordinària està fixada en 9 hores, i en tot cas es respectarà el descans entre jornades de com a mínim dotze hores i els descansos setmanals d'acord amb el que establix l'Estatut dels Treballadors. S'exclou de l'aplicació de la flexibilitat horària els festius, diumenges i dissabtes (si no és dia laborable en el calendari laboral de l'empresa), amb la finalitat de conciliar la vida personal, familiar i laboral, i sense més requisits que els següents:  
  
a) L'empresa preavisarà amb un mínim de 96 hores els representants dels treballadors si n'hi ha; si no, avisarà prèviament les organitzacions sindicals que hagen firmat del conveni, llevat que els treballadors atribuïsquen la seua representació a una comissió designada, d'un màxim de tres membres i integrada pels treballadors de la mateixa empresa i triada per estos democràticament. L'empresa els comunicarà les causes o necessitats adduïdes per a la seua constatació.  
  
Així mateix, es comunicarà als treballadors afectats individualment l'ús del nombre de les hores redistribuïdes.  
b) El gaudi compensatori de les dites hores s'ha de fer dins de l'any natural, i per dies complets o amb reduccions de jornada no inferior a quatre hores, i en este últim cas coincidirà amb la finalització de jornada.  
c) La disponibilitat horària, així com el gaudi compensatori del descans, tindran còmput anual, de manera que correspondrà indistintament la major o menor realització de jornada en funció dels diferents períodes d'activitat empresarial, per la qual cosa la compensació podrà produir-se amb caràcter previ o després del període o períodes amb major càrrega de treball.   
3. Només per a descansos posteriors a la realització de les dites hores, l'elecció d'una modalitat de descans compensatori o d'una altra, així com les dates del seu gaudi, seran acordats entre la direcció de l'empresa i els treballadors afectats en un termini de 15 dies a comptar del moment del preavís a què es referix l'apartat a) del punt 2.  
Una vegada conclòs este termini sense acord, en el termini improrrogable de 15 dies més, l'empresa i els treballadors afectats assenyalaran, cada un en un 50% la forma i el temps del referit gaudi.  
Per a la fixació del 50% que, en cas de desacord, correspondria al treballador, no es podran utilitzar les dates que coincidisquen amb períodes estacionals d'alta producció assenyalats per l'empresa.  
Amb independència del que s'ha indicat anteriorment, l'empresa disposarà, a més, d'una borsa de cinc dies o quaranta hores a l'any, que podrà alterar en la distribució prevista en el calendari anual per necessitats de producció sense que siga necessari el tràmit anterior, i s'assignarà la compensació al treballador dels dies o hores empleades amb l'única limitació que els dies de compensació que s'indiquen al treballador no possibiliten la conciliació de la vida personal, familiar i laboral.  
  
Article 20. Vacacions  
El règim de vacacions anuals retribuïdes del personal afectat pel present conveni serà de 30 dies naturals; no es computaran les faltes d'assistència, malaltia, accident, etc., amb esta finalitat, i no podran entrar en període de temps més de quatre dissabtes i quatre diumenges.  
  
De mutu acord entre l'empresa i els representants dels treballadors es podrà partir el període vacacional, les dates d'inici del qual es fixaran quan no les gaudi tota la plantilla al mateix temps; en tot cas, els treballadors disposaran, com a mínim, de 21 dies consecutius de vacacions.  
  
En el cas que durant el gaudi de les vacances, i de dilluns a divendres, ambdós inclosos, hi haja algun dia festiu, s'augmentaran les vacacions tants dies com dies festius hi haja en estes condicions. No obstant això, l'empresa optarà en este cas entre concedir l'esmentat dia de vacacions, quan les necessitats del treball ho permeten, o abonar-lo d'acord amb els salaris previstos en el conveni. Les vacacions es disfrutaran preferentment entre octubre i desembre, per ser estos mesos els de menor activitat en el sector de pirotècnia.  
Els treballadors que, en la data determinada per al gaudi de les vacacions anuals, no hagen completat un any efectiu de treball en la plantilla de l'empresa, disfrutaran d'un nombre de dies de vacacions proporcional al temps de servicis prestats.  
En cas que el centre de treball tanque per vacacions, la direcció de l'empresa designarà el personal que, durant l'esmentat temps, haja d'efectuar obres necessàries, labors d'empresa, etc., i concretarà particularment amb els interessats la forma més convenient de vacacions anuals per als treballadors.  
Quan el període de vacacions coincidisca amb una incapacitat temporal derivada de l'embaràs, el part, la lactància natural o el descans per maternitat/paternitat, es tindrà dret a disfrutar de les vacacions en una data diferent, encara que haja acabat l'any natural que corresponga.  
  
  
Article 21. Permisos retribuïts  
Els permisos a què fa referència l'article 37 del TRET per als casos de naixement o defunció seran en dies hàbils.  
  
Article 22. Complement d'incapacitat temporal  
En cas d'accident de treball i mentres l'accidentat es trobe en situació d'IT derivada de l'esmentat accident de treball, el treballador percebrà de l'empresa una compensació econòmica que li complete el cent per cent del seu salari.  
Les empreses completaran fins al 100% les prestacions de la seguretat social als treballadors per hospitalització derivada de malaltia comuna. Este complement s'efectuarà des del primer dia de l'hospitalització i com a màxim fins a 60 dies després de produir-se l'alta hospitalària.   
  
En els supòsits de baixa per risc durant l'embaràs, previst en l'article 134 de la Llei General de la Seguretat Social, l'empresa complementarà fins al 100 per cent la prestació de la Seguretat Social.   
Els justificants mèdics model P.10 (part d'assistència mèdica sense baixa de fins a 72 hores) tindrà la consideració a tots els efectes com a situació d'incapacitat temporal per malaltia comuna sense complement a càrrec de l'empresa, a excepció del temps invertit segons el que preveu l'article 37.  
  
Article 23. Festes falleres  
El dia 20 de març es concedirà permís retribuït per al personal que intervinga en les disparades de les Falles de València. En cas que no es puga disfrutar del permís per raons de treball es concedirà l'endemà del 20 de març.   
  
CAPÍTOL 6  
  
Article 24. Salut laboral  
A) Als tallers de pirotècnia afectats per este conveni, els seran aplicables les disposicions contingudes en la Llei 31/1995, de 8 de novembre, de Prevenció de Riscos Laborals, i els reglaments que la despleguen, així com la normativa concordant, i particularment les normes que s'inclouen respecte a la indústria de pirotècnia.  
S'establix el deure per part de l'empresari d'informar els treballadors en el moment de la seua incorporació en l'empresa dels riscos per a la seua salut i d'actualitzar periòdicament els coneixements en matèria de seguretat i salut laboral en relació amb el seu lloc de treball.   
  
Les empreses, en la seua obligació de prevenció de riscos específics que es puguen ocasionar amb motiu d'efectuar disparades, i a este efecte, els servicis de prevenció de riscos laborals, efectuaran l'activitat preventiva corresponent en la qual incidiran en la seguretat i salut dels treballadors que duguen a terme les disparades.  
Es prohibix fumar dins del recinte fabril; així mateix, es prohibix introduir en el recinte fabrils begudes alcohòliques o efectes personals (sense autorització expressa) que permeten produir foc o purnes o siguen susceptibles d'afectar la seguretat del centre de treball.   
La designació dels delegats de prevenció, als quals fa referència l'esmentada llei, la faran els representants dels treballadors d'entre la totalitat de la plantilla, els quals, per a l'exercici de les seues funcions, disposaran del crèdit horari que els siga cedit expressament pels representants legals dels treballadors.  
El delegat de Prevenció podrà instar la celebració de reunions trimestrals amb l'empresa per a analitzar els temes relacionats amb la seguretat i salut laboral.  
Les empreses afectades per este conveni estan obligades a dotar el seu personal dels equips individuals de protecció pertinents. En els casos d'inclemències meteorològiques, es dotarà el personal afectat de roba impermeable adequada en l'execució de l'activitat corresponent.  
  
Les empreses subministraran roba de treball de cotó adequada a les circumstàncies productives (un equip per a l'hivern i un altre per a l'estiu) i en especial roba ignífuga en els treballs en què siga exigible per raons de seguretat.  
Així mateix, el treballador estarà obligat al bon ús i conservació d'esta roba; si és necessari, se li exigirà usar esta roba.  
  
B) Comissió Paritària de Seguretat i Salut Laboral  
Creació i constitució, en el termini de dos mesos a comptar de la firma del Conveni, d'una Comissió Paritària a escala autonòmica en matèria de seguretat i salut laboral, que estarà dotada d'un reglament de funcionament. Esta comissió estarà composta de quatre membres per part de PIROVAL, dos membres per part de FIA-UGT i de dos membres per part de FITEQA-CCOO, que per manament de la Comissió negociadora del conveni tindrà els objectius que s'expressen a continuació:  
  
- Establir mecanismes de comunicació davant de l'autoritat laboral perquè la comissió siga consultada amb caràcter previ a l'elaboració dels plans d'actuació de la Inspecció de Treball i Seguretat Social, que en matèria de prevenció de riscos laborals efectue i en especial dels programes específics per a empreses de menys de 6 treballadors i informada del resultat d'estos plans.  
- Divulgació de la cultura preventiva entre les empreses i els treballadors del sector per mitjà d'elaboració d'actuacions amb esta finalitat. Actuar com a receptora d'iniciatives i propostes per a la millora de la seguretat i salut laboral en el sector.  
- Demanar suports necessaris que permeten el seu funcionament i objectius davant de l'Administració central i autonòmica, fundacions de Seguretat i Salut laboral i entitats públiques o privades involucrades en la prevenció de riscos laborals.  
  
CAPÍTOL 7  
  
Article 25. Drets sindicals  
Els treballadors de l'empresa i dins de la jornada de treball, podran realitzar una assemblea d'una hora de duració cada quatre mesos, complint els requisits indicats en l'Estatut dels Treballadors vigent per a la celebració d'assemblees, i això amb independència del dret que els assistix a reunir-se i celebrar assemblees en el centre de treball i fora d'hores de treball d'acord amb les previsions que figuren en els articles 77 i 78 de l'Estatut dels Treballadors.  
Els delegats de Personal i cada un dels membres del Comité d'Empresa en cada centre de treball podran disposar d'un crèdit d'hores mensuals retribuïdes per a l'exercici de les seues funcions de representació d'acord amb l'escala següent:  
1r. Fins a cent treballadors, quinze hores.  
2n. De cent un a dos-cents cinquanta treballadors, vint hores.  
  
3r. De dos-cents cinquanta-un a cinc-cents treballadors, trenta hores.  
4t. De cinc-cents un a set-cents cinquanta treballadors, trenta-cinc hores.  
5t. De més de set-cents cinquanta-un, quaranta hores.  
En els casos 1r i 2n, les hores indicades seran ampliades a vint-i-huit hores mensuals per a funcions de representació en negociació col·lectiva i durant els últims dos mesos de vigència del conveni i mentres dure el procés de negociació del conveni.   
  
Article 26. Comissió paritària  
Els membres d'esta comissió seran designats de la manera següent: quatre per l'associació d'empresaris PIROVAL, dos per FITEQA-CCOO i dos per FIA-UGT.  
La Comissió Paritària es reunirà quan ho sol·licite alguna de les organitzacions firmants d'este conveni, en el termini màxim d'una setmana des de la sol·licitud.  
La Comissió Paritària tindrà les funcions següents:  
a) Conéixer les qüestions derivades de l'aplicació i interpretació d'este conveni col·lectiu i resoldre-les.  
b) Resolució de les discrepàncies durant el període de consultes a què fa referència l'article 82.3 de l'Estatut dels Treballadors.  
  
c) La intervenció que s'acorde en els supòsits de modificació substancial de condicions de treball a què fa referència l'apartat 6 de l'article 41 de l'Estatut dels Treballadors.  
d) En els supòsits de conflicte col·lectiu relatiu a la interpretació o aplicació del conveni haurà d'intervindre la Comissió Paritària amb caràcter previ al plantejament formal del conflicte en l'àmbit dels procediments no judicials (mediació i/o el laude arbitral) o davant de l'òrgan judicial competent.  
e) Mediació davant de situacions de bloqueig en la negociació del Pla d'Igualtat produïda en el si de la comissió d'igualtat de l'empresa en què es va suscitar la controvèrsia.  
f) La conciliació facultativa que se sol·licite en problemes o controvèrsies de caràcter individual quan les parts se sotmeten expressament.  
  
El procediment de resolució en les matèries encomanades serà sumari; presentada la petició en unió de tota la documentació que considere aportar el peticionari, la comissió es reunirà en el termini improrrogable de 7 dies per a solucionar els drets objecte de controvèrsia; la Comissió Paritària podrà emplaçar les parts perquè al·leguen el que convinga a dret i s'adoptarà per majoria dels membres de la comissió la decisió pertinent en un termini no superior a 7 dies hàbils seguits del termini indicat anteriorment. Esta decisió serà vinculant a tots els efectes; en el cas que no s'arribe a acord per majoria dels seus membres, es traslladarà en un termini no superior a sis dies a comptar de la disconformitat al Tribunal d'Arbitratge Laboral; entitat que assumix el procediment de solució extrajudicial de conflictes laborals de la Comunitat Valenciana publicat en el DOCV de data 8 de juliol de 2010.  
  
Pel que fa a les especialitats procedimentals referides als apartats b) i c) del present article, caldrà ajustar-se al que disposa l'article 41 del present text.  
  
CAPÍTOL 8  
  
Article 27. Règim disciplinari  
Els treballadors podran ser sancionats per la Direcció de les empreses d'acord amb la graduació de faltes i sancions que s'establixen en els articles següents.  
  
Article 28. Graduació de les faltes  
Tota falta comesa per un treballador es classificarà, atenent la seua importància, transcendència i intenció, en lleu, greu o molt greu.  
  
Article 29. Faltes lleus  
Es consideraran faltes lleus les següents:  
1. La falta de puntualitat, fins a tres en un mes, en l'assistència al treball, amb retard inferior a trenta minuts en l'horari d'entrada.  
2. No complir l'obligació d'entregar a l'empresa una còpia dels informes de baixa, de notificació de part i d'alta dins dels tres dies següents a partir de la data de la seua expedició i no presentar en l'empresa en el mateix termini els informes de confirmació, llevat que el treballador prove la impossibilitat d'haver-lo efectuat.   
3. L'abandó del servici sense causa justificada, encara que siga per breu temps. Si com a conseqüència d'este abandó, s'origina perjuí d'alguna consideració a l'empresa o fóra causa d'accident als seus companys de treball, esta falta podrà ser considerada com a greu o molt greu, segons els casos.  
4. Xicotets descuits en la conservació del material.  
5. Falta de neteja personal, quan siga de tal índole que puga afectar el procés productiu de l'empresa.  
6. No atendre el públic amb la correcció i diligència degudes.  
7. No comunicar a l'empresa els canvis de residència o domicili.  
  
8. Les discussions sobre assumptes no referents al treball dins de les dependències de l'empresa. Si estes discussions produïren escàndol notori, podran ser considerades com a greus o molt greus.  
9. Faltar al treball un dia sense causa justificada.  
  
Article 30. Faltes greus  
Es consideraran faltes greus les següents:  
1. Més de tres faltes no justificades de puntualitat superiors a cinc minuts en l'assistència al treball en un període de trenta dies.  
2. Absència sense causa justificada per dos dies durant un període de trenta dies.  
3. No comunicar amb puntualitat deguda els canvis experimentats en la família que puguen afectar la Seguretat Social. La falta maliciosa en estes dades es considerarà com a falta molt greu.   
4. Entregar-se a jocs o distraccions en el treball.  
5. Simulació de malaltia o accident.  
6. La desobediència als superiors en qualsevol matèria de treball. Si implica crebant manifest de la disciplina o d'esta es deriva perjuí notori per a l'empresa, podrà ser considerada com a falta molt greu.  
7. Simular la presència d'un altre treballador fitxant, responent o firmant per ell.  
8. Negligència o desídia en el treball que afecte la bona marxa del servici.  
9. La imprudència en l'acte de treball, si implica risc d'accident per al treballador, per als seus companys o perill d'avaria per a les instal·lacions podrà ser considerada molt greu.  
10. Fer, sense l'oportú permís, treballs particulars durant la jornada, i també fer servir ferramentes de l'empresa per a usos propis.  
11. Utilitzar l'uniforme fora de les hores de treball o actes pirotècnics o desplaçaments in itinere o en missió.  
12. La reincidència en falta lleu (exclosa la de puntualitat), encara que siga de naturalesa diferent, dins d'un trimestre i si hi ha hagut comunicació escrita.  
13. La inobservança de les normes en matèria de prevenció de riscos laborals, que no comporten risc greu per al treballador, ni per als seus companys o terceres persones.   
  
Article 31. Faltes molt greus  
Es consideraran faltes molt greus les següents:  
1. Absències sense causa justificada, per tres o més dies, durant un període de trenta dies.   
2. Més de deu faltes no justificades de puntualitat, superiors a cinc minuts, comeses en un període de sis mesos o vint durant un any.  
  
3. El frau, deslleialtat o abús de confiança en les gestions encomanades i el furt o robatori, tant a l'empresa com als companys de treball o qualsevol altra persona dins de les dependències de l'empresa o durant el treball en qualsevol altre lloc.  
4. Fer desaparéixer, inutilitzar, destrossar o causar desperfectes en primeres matèries, utensilis, ferramentes, maquinàries, aparells, instal·lacions, edificis, efectes i documents de l'empresa.  
5. La continuada i habitual falta de neteja de tal índole que produïsca queixes justificades dels companys de treball.  
6. L'embriaguesa habitual durant la jornada de treball.  
7. Violar el secret de la correspondència o documentació reservats de l'empresa o revelar a elements estranys a esta dades de reserva obligada.  
8. Els maltractaments de paraula o obra, abús d'autoritat o la falta greu de respecte i de consideració als caps o els seus familiars, així com als companys i subordinats.  
9. Causar accidents greus per negligència o imprudència.  
10. Abandonar el treball en lloc de responsabilitat.  
11. La disminució voluntària i continuada en el rendiment normal de treball, sempre que no estiga motivada per algun exercici reconegut per les lleis.  
12. Originar freqüents baralles i bregues amb els companys de treball.  
13. La reincidència en falta greu, encara que siga de diferent naturalesa, sempre que es cometa dins dels sis mesos següents d'haver-se produït la primera.  
14. L'abús d'autoritat per parts dels caps serà sempre considerat falta molt greu. Qui ho patisca ho comunicarà immediatament a la direcció de l'empresa.  
15. Introduir en el recinte fabrils begudes alcohòliques, efectes personals que permeten produir focs o siguen susceptibles d'afectar la seguretat de la fàbrica.   
16. Encendre foc, emmagatzemar matèries inflamables o fàcilment combustibles en l'interior o en les proximitats de les zones i locals perillosos, si no és per causa ineludible i amb l'adopció prèvia de les mesures de seguretat adequades.  
17. Traure del recinte fabril elements, utensilis de la indústria, productes o residus, sense autorització expressa.  
18. Fumar dins del recinte fabril.  
19. Tindre telèfons mòbils en el recinte fabril, llevat que els guarden als armariets.  
20. L'incompliment de les ordes o la inobservança de les normes en matèria de prevenció de riscos laborals, quan estes suposen risc greu per al treballador, els seus companys o tercers, o danys greus a l'empresa, així com negar-se a l'ús dels mitjans de seguretat facilitats per l'empresa, tant dels equips de protecció individual com col·lectius.   
  
  
Article 32. Règim de sancions  
Correspon a l'empresa la facultat d'imposar sancions en els termes del que s'estipula en el present conveni.  
La sanció de les faltes lleus i greus requerirà comunicació escrita motivada al treballador, i la de les faltes molt greus exigirà tramitació d'expedient o procediment sumari en què siga oït el treballador afectat; amb esta finalitat l'empresa li comunicarà els fets que se li imputen i se li donarà un termini de 72 hores perquè al·legue el que convinga a dret; transcorregut l'esmentat termini, l'empresa adoptarà la decisió que comunicarà al treballador afectat i, en tot cas, l'ocupadora informarà al comité d'empresa, delegats de personal, o delegats sindicals, si és el cas, al mateix temps que a l'afectat, de la sanció que impose.  
  
  
Article 33. Sancions màximes  
Les sancions màximes que podran imposar-se en cada cas, atenent la gravetat de la falta comesa, seran les següents:  
A. Per faltes lleus. Amonestació verbal, amonestació per escrit, suspensió d'ocupació i sou fins a dos dies.  
B. Per faltes greus. Suspensió d'ocupació i sou de tres a quinze dies.  
C. Per faltes molt greus. Suspensió d'ocupació i sou de setze a seixanta dies. Acomiadament.  
  
Article 34. Prescripció  
Les infraccions comeses pels treballadors prescriuran: les faltes lleus als deu dies; les greus, als vint dies, i les molt greus, als seixanta dies a partir de la data en què l'empresa va tindre coneixement de la comissió de la infracció i, en tot cas, als sis mesos d'haver-la comesa.  
  
CAPÍTOL 9  
Igualtat d'oportunitats entre dones i hòmens  
  
Article 35. Principi d'igualtat de tracte i d'oportunitats  
Les dones i els hòmens són iguals en dignitat, així com en drets i deures.  
El principi d'igualtat de tracte entre dones i hòmens suposa l'exclusió de tota discriminació, directa o indirecta, per raó de sexe o gènere; i especialment, les derivades de la maternitat, l'assumpció d'obligacions familiars i l'estat civil.  
Per mitjà de la regulació continguda en este capítol es contribuïx a fer efectiu el dret d'igualtat de tracte i d'oportunitats, entre dones i hòmens, en l'àmbit de les empreses del sector de pirotècnia; d'acord amb el que disposa la LO 3/2007, de 22 de març, per a la igualtat efectiva de dones i hòmens.  
  
Article 36. Prohibició de la discriminació per raó de gènere  
A) Accés a l'ocupació: ningú podrà ser discriminat per raó de sexe o gènere en l'accés al treball. Les ofertes d'ocupació hauran de realitzar-se, en tot cas, tant a hòmens com a dones; i no podran excloure, directament o indirectament, cap treballador o treballadora per raó de gènere. Les proves de selecció de personal que facen les empreses no podran establir diferència o cap avantatge relacionat amb el gènere dels candidats i candidates. La contractació de treballadores i treballadors no podrà quedar determinada per motiu de la condició de gènere del treballador o treballadora, excepte l'establiment concret de mesures d'acció positiva a favor del sexe infrarepresentat que puguen establir-se en l'àmbit de l'empresa.  
B) Classificació professional: el sistema de classificació professional que establix el present conveni es basa en criteris comuns per als treballadors d'ambdós sexes i s'ha establit excloent discriminacions per raó de sexe.  
C) Promoció professional: en la regulació continguda en el present conveni sobre promoció professional i ascensos es procura, per mitjà de la introducció de mesures d'acció positiva, la superació del dèficit de presència de dones en les categories i grups professionals més qualificats.  
D) Formació professional: les accions formatives de les empreses als seus treballadors i treballadores tendiran a superar la situació de postergació professional que patixen les dones en l'àmbit laboral. A este efecte es podran establir quotes, reserves o altres avantatges a favor dels treballadors del sexe infrarepresentat, en l'àmbit a què vagen dirigides aquelles accions de formació professional.  
E) Retribució: per a un mateix treball o per a un treball al qual s'atribuïx un mateix valor no hi haurà discriminació, directa o indirecta, per raó de sexe; en el conjunt dels elements i condicions de la retribució, en la fixació dels nivells retributius, taules salarials i determinació de qualssevol partides econòmiques, vetlaran especialment per l'aplicació d'este principi d'igualtat retributiva per raó de gènere, i es vigilarà especialment l'exclusió de discriminacions indirectes.  
F) Altres condicions de treball: en la determinació de la resta de les condicions laborals, incloses les relacionades amb l'extinció del contracte de treball, no podrà tindre's en compte el sexe o el gènere del treballador o treballadora afectat; llevat que s'haja establit com una mesura expressa d'acció positiva, per a facilitar la contractació o el manteniment de l'ocupació dels treballadors o treballadores el gènere del qual es trobe infrarepresentat, i sempre que esta resulte raonable i proporcionada.  
G) Protecció davant de l'assetjament discriminatori per raó de sexe i davant de l'assetjament sexual: no es tolerarà en les empreses del sector de pirotècnia la situació en què es produïx un comportament no desitjat, relacionat amb el sexe d'una persona, amb el propòsit o l'efecte d'atemptar contra la dignitat de la persona i de crear un entorn intimidatori, hostil, degradant, humiliant o ofensiu. Tampoc es tolerarà la situació en què es produïx qualsevol comportament verbal, no verbal o físic no desitjat d'índole sexual, amb el propòsit o l'efecte d'atemptar contra la dignitat d'una persona, en particular quan es crea un entorn intimidatori, hostil, degradant, humiliant o ofensiu.  
  
Article 37. Plans d'igualtat en les empreses de pirotècnia  
En les empreses de pirotècnia que tinguen més de 200 treballadors hauran d'elaborar i aplicar un Pla d'Igualtat en els termes següents:  
  
A) La negociació del Pla d'Igualtat en cada empresa es realitzarà en una Comissió d'Igualtat, que es constituirà paritàriament; la Direcció de l'empresa designarà la mitat dels seus components, i la designació de l'altra mitat correspondrà a la representació legal dels treballadors o, si no n'hi ha, als representants sindicals presents en l'empresa, i es guardarà proporcionalitat dels sindicats, segons els resultats electorals globalment considerats. En cas que no hi haja representació legal dels treballadors o sindical, la representació dels treballadors serà designada per mitjà de treballadors de la mateixa empresa i triada per estos democràticament.  
B) Si durant la negociació del Pla d'Igualtat es produïx la situació de bloqueig en el si de la Comissió d'Igualtat de l'empresa, qualsevol de les parts presents en esta podrà instar un procés de mediació davant de la Comissió Paritària del Conveni Col·lectiu i per mitjà del procediment de resolució previst en l'article 26 del present text.   
  
C) El Pla d'Igualtat, que es formalitzarà per escrit, inclourà la totalitat de l'empresa, sense perjuí de l'establiment d'accions especials adequades respecte a determinats centres de treball.  
D) En primer lloc, la Comissió d'Igualtat en l'empresa farà un diagnòstic de la situació en cada un dels seus centres de treball i en el seu conjunt.  
A continuació, la Comissió d'Igualtat en l'empresa fixarà els objectius concrets d'igualtat que es volen aconseguir. Així mateix, s'establiran les estratègies i pràctiques a adoptar per a la consecució dels objectius d'igualtat fixats; a través de mesures d'accés a l'ocupació, classificació professional, promoció i formació, retribucions, ordenació del temps de treball i de prevenció de l'assetjament discriminatori per raó de sexe i de l'assetjament sexual. En este sentit, les mesures, que podran ser d'acció positiva tindran com a finalitat aconseguir la igualtat de tracte i d'oportunitats entre dones i hòmens i eliminar la discriminació per raó de sexe.  
  
CAPÍTOL 10  
  
Article 38. Assegurança col·lectiva  
Les empreses a les quals afecta el present conveni col·lectiu hauran de tindre subscrit una assegurança privada que cobrisca els supòsits d'incapacitat permanent absoluta per a tot tipus de treball i mort, sempre que estos esdeveniments deriven d'un accident de treball i que donaran dret als treballadors o als seus hereus a percebre les quantitats següents:  
- Incapacitat permanent absoluta: 23.974,34 €  
- Mort: 34.266,53 €  
Les quanties indemnitzatòries pactades ho seran durant la vigència dels dos anys d'este conveni i entraran en vigor en la data de la publicació d'este conveni en el DOGV. Conseqüentment, fins que es publique en el diari oficial, les quanties aplicables seran les pactades en l'últim conveni.  
Article 39. Formació professional contínua  
Les parts firmants d'este conveni es regiran per allò que està regulat en matèria de Formació Professional Contínua, així com, si és el cas, als possibles acords a què s'arribe en la Comissió Paritària de Formació Professional Contínua per al sector de Pirotècnia de la Comunitat Valenciana, la qual estarà formada per quatre representants de Piroval i quatre d'UGT i CCOO. La Comissió tindrà com a objectius:   
- Estudi de detecció de necessitats formatives en el sector.  
- Informar les empreses i treballadors del sector de les diferents iniciatives formatives.  
- Proposar i gestionar accions formatives en les seues diverses modalitats i nivells.  
  
Article 40. Trasllats  
En cas que l'empresa trasllade el centre de treball, siga pel motiu que siga, a una altra localitat, s'haurà d'ajustar al procediment establit en les disposicions que en cada moment regulen esta matèria, i en tot cas estarà obligada a comunicar-ho als representants dels treballadors amb tres mesos d'antelació, excepte en els de força major en què no siga possible.  
En l'esmentada comunicació, l'empresa ha de detallar els punts següents:  
1r. Lloc on projecta traslladar l'empresa.  
2n. Motivació del trasllat del centre de treball.  
3r. Proposta de compensacions als treballadors afectats.  
Una vegada feta l'esmentada comunicació s'obrirà un període de negociació entre l'empresa i els representants dels treballadors no inferior als 30 dies, en el qual les parts han de negociar de bona fe amb vista a la consecució d'un acord.  
Després de la finalització del període de consultes, l'empresari notificarà als treballadors afectats i als seus representants legals la seua decisió; el treballador o treballadors afectats podran recórrer durant els 15 primers dies qualssevol de les formes de mediació previstes en el present conveni, i en este cas serà preceptiu per a l'empresa seguir el procediment com a forma de solucionar les divergències prèvies a la impugnació jurisdiccional.  
En tot cas els treballadors tindran dret, com a mínim, a les compensacions següents:  
- En cas que el trasllat implique canvi de domicili, a partir de 100 km, les compensacions es pactaran en cada cas.  
- En cas que el trasllat no implique canvi de domicili del treballador, les compensacions que a continuació es detallen comptaran a partir del domicili de l'antiga empresa a la nova ubicació:  
1r. L'excés de temps que es tarda per a acudir al nou domicili de l'empresa, el qual computarà com a temps efectiu de treball i que l'empresa optarà entre acumular temps en jornades completes de descans o a retribuir-ho econòmicament en prorrates mensuals.  
2n. En cas que l'empresa no dispose d'un vehicle per al trasllat dels treballadors, està abonarà els costos que supose el treballador desplaçar-se al nou domicili de l'empresa en quantia de 0,38 € per quilòmetre (quantia de l'import abonable durant la vigència del conveni).  
  
Article 41. Assistència a consultori mèdic  
Quan per raó de malaltia el treballador necessite l'assistència a consultori mèdic de la Seguretat Social i/o odontòleg, este últim siga o no de l'esmentat organisme, en hores coincidents amb les de la seua jornada laboral i previ avís a l'empresa, el dia anterior, sempre que no siga una urgència degudament justificada. Les empreses concediran, sense pèrdua de retribució, el permís necessari pel temps que es necessite a este efecte, que s'ha de justificar amb el corresponent justificant visat pel facultatiu.  
Els treballadors tindran dret al permís no retribuït pel temps indispensable per a l'acompanyament a consulta mèdica de fills menors d'edat o incapacitats, així com pares i majors discapacitats que depenguen del treballador en els mateixos termes expressats en el paràgraf anterior, el temps invertit en l'esmentat permís haurà de ser recuperat pel treballador.  
  
Article 42. Força major  
En els casos de suspensió de treballs que impliquen que el treballador no puga prestar servicis efectius en l'empresa motivat pels supòsits que de força major que s'indiquen baix:  
- Inundacions del centre de treball.  
- Suspensió de l'activitat imposada per raons de seguretat: tempestats, incendis forestals pròxims al centre de treball, vents de ponent que provoquen elevades temperatures i aquelles altres causes que per raó de seguretat i en evitació de riscos d'incendis, explosió, etc., paralitzen l'activitat.  
- Falta de fluid elèctric.  
L'empresa abonarà als seus treballadors el total dels salaris corresponents a les hores perdudes pels esmentats motius, i el treballador està obligat a recuperar el 50% de les hores no treballades per interrupció de l'activitat, a raó d'una hora diària en els dies laborables següents, llevat que l'empresari i representants dels treballadors o, si no n'hi ha, els treballadors, pacten un altre sistema de recuperació.  
Així mateix, estarà vigent l'esmentada recuperació pactada, en el supòsit que per força major externa al centre de treball s'impedisca l'accés al centre de treball de la totalitat de la plantilla.  
En el supòsit que hi haja empreses que amb anterioritat a la vigència d'este conveni col·lectiu tinguen regulades per escrit altres fórmules de suspensió de treballs motivats per força major amb obligació de recuperar hores, els serà aplicable la fórmula més beneficiosa per als treballadors, d'entre les que tinguen i la regulada en el present article.  
  
  
Article 43. Retirada temporal del permís de conduir  
Quan el treballador amb la categoria professional de xòfer de primera o de segona siga privat temporalment del permís de conduir, se seguiran les normes següents:   
- En el cas que li siga retirat per temps no superior a 2 mesos (per causes que no siguen d'embriaguesa, drogoaddicció o imprudència temerària), l'empresa haurà de donar ocupació al xòfer sancionat en un lloc de treball diferent, procurant que siga el que més s'acomode a les seues qualitats, respectant-li totes les condicions salarials de la seua categoria professional.   
- En el supòsit que esta privació siga de 2 o més mesos, o per les causes següents: embriaguesa, drogoaddicció o imprudència temerària (independentment del temps que dure la privació temporal del permís de conduir, en els dits supòsit), el treballador passarà a la situació de suspensió de la relació laboral, i les dos parts s'exoneraran de les obligacions recíproques de treballar i remunerar el treball. La duració de la suspensió serà equivalent a la duració de la privació del carnet.  
  
  
Article 44. Inaplicació de les condicions de treball previstes en el present conveni:  
El que disposa el present conveni col·lectiu obliga tots els empresaris i treballadors inclosos dins del seu àmbit d'aplicació i durant tot el temps de la seua vigència.  
Sense perjuí del que s'ha dit anteriorment, quan concórreguen causes econòmiques, tècniques, organitzatives o de producció, per acord entre l'empresa i els representants dels treballadors legitimats per a negociar un conveni col·lectiu d'acord amb el que preveu l'article 87.1 de l'Estatut dels Treballadors, es podrà procedir, previ desenrotllament d'un període de consultes en els termes en art. 41.4 de l'esmentat text, a inaplicar en l'empresa les condicions de treball previstes en el present conveni col·lectiu, que es troben desenrotllades o pactades en el conveni i que afecte alguna de les matèries següents:  
a) Jornada de treball.  
b) Horari i la distribució del temps de treball.  
c) Règim de treball a torns.  
d) Sistema de remuneració i quantia salarial.  
e) Sistema de treball i rendiment.  
f) Funcions, quan excedisquen dels límits que per a la mobilitat funcional preveu l'article 39 de l'Estatut dels Treballadors.   
g) Millores voluntàries de l'acció protectora de la Seguretat Social.  
S'entén que concorren causes econòmiques quan dels resultats de l'empresa es desprenga una situació econòmica negativa, en casos com ara l'existència de pèrdues actuals o previstes, o la disminució persistent del seu nivell d'ingressos o vendes. En tot cas, s'entendrà que la disminució és persistent si es produïx durant dos trimestres consecutius.  
  
S'entén que concorren causes tècniques quan es produïsquen canvis, entre altres, en l'àmbit dels mitjans o instruments de producció; causes organitzatives quan es produïsquen canvis, entre altres, en l'àmbit dels sistemes i mètodes de treball del personal o en el mode d'organitzar la producció i causes productives quan es produïsquen canvis, entre altres, en la demanda dels productes o servicis que l'empresa pretén col·locar en el mercat.   
Per al tràmit del període de consultes, expressat en el segon paràgraf del present article, en el supòsit que no hi haja representació legal dels treballadors en l'empresa, esta s'entendrà atribuïda als sindicats més representatius i amb legitimació per a formar part de la comissió negociadora d'este conveni col·lectiu, llevat que els treballadors decidiren atribuir la seua representació a una comissió integrada per treballadors de la pròpia empresa, triats d'acord amb el que preveu l'article 41.4 de l'Estatut dels Treballadors.  
Quan el període de consultes finalitze amb acord este haurà de determinar amb exactitud les noves condicions de treball aplicables en l'empresa i la seua duració, que no podrà prologar-se més enllà del moment en què resulte aplicable un nou conveni en l'esmentada empresa. Així mateix, l'acord haurà de ser notificat a la Comissió Paritària del conveni col·lectiu i a l'autoritat laboral.  
En cas de desacord durant el període de consultes, qualsevol de les parts podrà sotmetre la discrepància a la Comissió Paritària del conveni, que disposarà d'un termini màxim de set dies per a pronunciar-se, a comptar des que la discrepància fóra plantejada. Si la Comissió Paritària del Conveni no aconseguira un acord amb el vot favorable de la majoria dels seus membres, les parts podran recórrer, si així ho fan constar a la Comissió Paritària del Conveni i per a resoldre de manera efectiva les discrepàncies sorgides, sotmetre estes discrepàncies a la mediació o al compromís previ a l'arbitratge vinculant. Serà la mateixa Comissió Paritària la que, en el termini dels cinc dies següents a la finalització del termini per a resoldre, remetrà les actuacions i documentació corresponent al Tribunal d'Arbitratge Laboral, TAL (procediment de solució extrajudicial de conflictes laborals de la Comunitat Valenciana publicat en el DOCV de data 8.7.2010). Si es va optar per l'arbitratge vinculant, el laude arbitral tindrà la mateixa eficàcia que els acords en període de consultes.  
Quan el període de consultes finalitze sense acord i les parts no s'hagen sotmés als procediments esmentats en el paràgraf anterior o estos no hagen solucionat les discrepàncies, qualsevol de les parts podrà sotmetre les mateixes al Tribunal d'Arbitratge Laboral (TAL).  
  
D'acord amb el que disposa l'article 41.6 de l'Estatut dels Treballadors, les modificacions de les condicions de treball establides en el present conveni col·lectiu hauran de realitzar-se d'acord amb el que establix el present article.  
  
Disposicions finals   
  
Primera  
El Conveni General d'Indústries Químiques tindrà el caràcter de legislació supletòria en allò que no s'establix en el present conveni. Les condicions econòmiques pactades en el present conveni tindran prevalença sobre el Conveni General del sector.  
  
Segona  
La conversió dels contractes de duració determinada o temporal, inclosos els contractes formatius, en contractes per temps indefinit, donarà lloc en tot cas als beneficis establits per al foment de la contractació indefinida.  
  
  
Sistema de Classificació Professional per Grups Professionals  
  
Grup 1   
1.a) Funcions que consistixen a integrar, coordinar i supervisar l'execució de tasques heterogènies amb la responsabilitat d'ordenar el treball i supervisar l'execució de tasques de producció, manteniment, servicis o administració o del conjunt de totes estes. Corresponen a este grup les categories d'encarregat i capatàs.   
1.b) Així mateix, s'integren en este grup el personal de laboratori, anàlisi i investigació amb qualificació o titulació (químics, llicenciats o titulats de grau mitjà, diplomatures).   
  
Grup 2  
2.a) Comprén els operaris d'oficines i administració amb activitats que, amb iniciativa, responsabilitat, coneixement i la possibilitat d'estar secundats per llocs dels grups inferiors, consistisquen a establir, basant-se en documents comptables, una part de la comptabilitat. Redacció de correspondència comercial. Càlculs de preus i escandalls, valoració d'ofertes, gestió administrativa de comandes i subministraments, amb la responsabilitat de la seua tramitació completa. Tramitació administrativa d'importacions i exportacions amb possible utilització d'un idioma estranger encara que sense dominar-lo. Liquidació de nòmines i sous, així com tasques burocràtiques de contractació de personal. Les tasques anteriorment descrites podran ser executades amb ferramentes informàtiques si són necessàries.  
  
Corresponen a este grup les categories d'oficial 1r administratiu, oficial 2n administratiu. Així mateix, s'integren en este grup el personal comercial i representants, la seua retribució serà l'assignada a la d'oficial 1 administratiu en les taules salarials. Per als venedors i dependents, la seua retribució serà l'assignada a la d'oficial 2 administratiu.  
  
2.b) Comprén els operaris de fabricació i manteniment que efectuen treballs d'execució autònoma amb capacitació suficient per a dur a terme totes i cada una de les tasques pròpies del procés de manipulació i transformació fins a aconseguir el producte acabat amb ajuda o sense d'altres llocs de treball de grup inferior. Així mateix, queden compresos els treballs de transport amb vehicle de motor de material ben elaborat o de matèries primeres tant en l'interior de les instal·lacions com el transport per carretera.  
Corresponen a este grup les categories d'oficial de 1a de fabricació i oficial de 2a de fabricació, xòfer de primera i xòfer de segona.   
  
  
Grup 3   
3.a) Comprén els treballadors d'oficines i administració amb activitats que, sense iniciativa ni responsabilitat, es dedica, dins de l'oficina, a operacions elementals administratives i en general, a les purament mecàniques inherents al treball en les dites dependències. A títol enunciatiu: atendre telèfon, fax, remissió correspondència, tasques d'arxiu i classificació, etc. Per al personal en botigues que comercialitzen productes tasques d'ajuda i assistència en la venda i magatzem.  
  
Corresponen a este grup les categories d'auxiliar administratiu, personal de neteja. S'integren en este grup els ajudants de venedors i ajudants de dependents i la seua retribució serà l'assignada a la d'oficial 3.  
3.b) Comprén els operaris de fabricació i manteniment que executen tasques, treballs, operacions segons instruccions concretes, clarament establides, amb un alt grau de dependència, que requerixen preferentment esforç o atenció i que no necessiten de formació específica. A títol enunciatiu comprendran: activitats manuals en condicionament i/o envasament. Operacions elementals manuals o a través de màquines senzilles, considerant com a tals la dosificació, empaquetatge i semblants, mescles senzilles i rutinàries, treballs en màquines automàtiques que impliquen regulacions, ajustos i posades en funcionament seguint instruccions específiques. Operacions de càrrega i descàrrega manuals o amb ajuda d'elements mecànics, així com el seu transport. Operacions de neteja, encara que s'utilitze maquinària per a fer-ho.   
Corresponen a este grup les categories d'oficial de 3a i peó.   
  
La mobilitat funcional en el si de l'empresa no tindrà altres limitacions que les exigides per les titulacions acadèmiques o professionals necessàries per a exercir la prestació laboral i per la pertinença al grup professional, ben entés que esta mobilitat serà aplicable al personal d'administració i comercialització per a tasques pròpies d'estes activitats (lletra a) de qualsevol grup i al personal de fàbrica per a tasques pròpies de l'esmentada activitat (lletra b) de qualsevol grup.  
  
  
ANEXO 1  
  
Taules salarials any 2011  
  
CATEGORIA S. BASE P. CONVENI PERILLOSITAT  
Abonable per dia treballat  
De dilluns a divendres   
  
ENCARREGAT 44,31 3,65 13,29  
  
CAPATÀS 39,96 3,65 11,99  
  
OFIC. 1a ADM. 34,54 3,65 10,36  
  
OFIC. 2a ADM. 31,17 3,65 9,35   
  
AUXILIAR ADM. 29,41 3,65 8,82  
  
OFICIAL 1a 34,54 3,65 10,36  
  
OFICIAL 2a 31,17 3,65 9,35   
  
OFICIAL 3a 29,41 3,65 8,82  
  
AJUDANT 29,41 3,65 8,82  
  
PEÓ 27,62 3,65 8,29  
  
XÒFER 1a 34,54 3,65 10,36  
   
XÒFER 2a 31,17 3,65 9,35   
   
  
  
ANNEX 2  
  
Taules salarials any 2012  
  
CATEGORIA S. BASE P. CONVENI PERILLOSITAT  
Abonable per dia treballat  
De dilluns a divendres   
  
ENCARREGAT 44,66 3,68 13,40  
  
CAPATÀS 40,28 3,68 12,08  
  
OFIC. 1a ADM. 34,82 3,68 10,45  
  
OFIC. 2a ADM. 31,42 3,68 9,43   
  
AUXILIAR ADM. 29,65 3,68 8,90  
  
OFICIAL 1a 34,82 3,68 10,45  
  
OFICIAL 2a 31,42 3,68 9,43   
  
OFICIAL 3a 29,65 3,68 8,90  
  
AJUDANT 29,65 3,68 8,90  
  
PEÓ 27,84 3,68 8,35  
  
XÒFER 1a 34,82 3,68 10,45  
   
XÒFER 2a 31,42 3,68 9,43   
  
  
Resta conceptes salarials i extrasalarials  
  
Article 12. Plus xòfer/muntador:  
- Conductor 1a: 16,71   
- Conductor 2a: 11,15  
Article 15. Dietes:  
- 1 menjar : 18,29  
- 2 menjars: 39,71  
  
  
ANNEX 3  
  
Plusos de disparada - Any 2011  
  
  
  
\* Serà procedent l'abonament de plus de disparada del xòfer muntador de primera quan el xòfer dirigisca, sota la seua responsabilitat, munte i/o dispare l'acte o actes.  
\*\* Serà procedent l'abonament del plus de disparada del xòfer muntador de segona en la resta d'activitats de l'acte o actes.  
Estos plusos de disparades, quan es referisca al dia complet (laboral o festiu) tindran un augment del 20% si es torna al seu domicili després de les 2.00 hores de la matinada en condicions normals de disparada i viatge de tornada.  
  
  
ANNEX 4  
  
Plusos de TIR - Any 2012  
  
  
  
\* Quan el xòfer expert de primera i de segona exercisquen les funcions d'encarregat-expert, la quantia del plus serà la consignada per a la categoria d'encarregat-expert.   
Estos plusos de disparades, quan es referisca al dia complet (laboral o festiu) tindran un augment del 20%, si es torna al domicili el mateix dia de l'acte més tard de les 2.00 de la matinada en condicions normals de disparada i viatge de tornada. Per a l'increment del 20% del plus de disparada, no es computarà el temps que transcórrega des de la recollida del material de la disparada una vegada depositada en el mitjà de transport i l'arrancada del vehicle per a la tornada (excepció feta de 20 minuts de carència). El temps transcorregut es detraurà per a fixar el límit de les 2:00 hores de la matinada.